
[bookmark: TextBodyBegin]Europski parlament,
–	uzimajući u obzir zahtjev glavnog državnog odvjetnika Republike Poljske za ukidanje imuniteta Mariuszu Kamińskom od 29. srpnja 2024., kojim je proslijeđen zahtjev okružnog državnog odvjetništva u Varšavi u vezi s kaznenim postupkom pokrenutim protiv Mariusza Kamińskog, najavljen na plenarnoj sjednici 16. rujna 2024.,
–	saslušavši Mariusza Kamińskog 30. siječnja 2025. u skladu s člankom 9. stavkom 6. Poslovnika i uzimajući u obzir dokumente koje je podnio tijekom saslušanja,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013., 19. prosinca 2019. i 5. srpnja 2023.[footnoteRef:1], [1:  	Presuda Suda od 21. listopada 2008., Marra/De Gregorio i Clemente, C 200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C 163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23.; presuda Suda od 19. prosinca 2019., Junqueras Vies, C-502/19, ECLI:EU:C:2019:1115; presuda Općeg suda od 5. srpnja 2023., Puigdemont i Casamajó i dr. / Parlament, T-272/21, ECLI:EU:T:2023:373.] 

–	uzimajući u obzir članak 105. stavke 2. i 5. Ustava Republike Poljske,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0032/2025),
A.	budući da je poljski glavni državni odvjetnik pismom od 29. srpnja 2024. uputio zahtjev za ukidanje imuniteta Mariuszu Kamińskom, koji je izdalo Okružno državno odvjetništvo u Varšavi, u vezi s navodnim kaznenim djelima u skladu s člankom 244. poljskog Kaznenog zakona u vezi s člankom 12. tog zakona;
B.	budući da se u zahtjevu navodi da se radnjama koje je Mariusz Kamiński navodno poduzeo 21. i 28. prosinca 2023. u Varšavi, s namjerom i u kratkim vremenskim razmacima, krši petogodišnja zabrana obnašanja javne dužnosti izrečena konačnom i obvezujućom presudom Okružnog suda u Varšavi od 20. prosinca 2023. jer je Mariusz Kamiński obnašao dužnosti člana Sejma (donjeg doma poljskog parlamenta) Republike Poljske sudjelovanjem na sjednici Sejma održanoj 21. prosinca 2023., što je uključivalo sudjelovanje u glasovanju te sudjelovanje na sastanku Odbora za unutarnje poslove Sejma 28. prosinca 2023.; budući da navodna djela predstavljaju kazneno djelo u skladu s člankom 244. poljskog Kaznenog zakona u vezi s člankom 12. tog zakona;
C.	budući da su navedene optužbe protiv Mariusza Kamińskog podnesene 18. travnja 2024.; budući da je Mariusz Kamiński na europskim izborima 2024. godine izabran za zastupnika u Europskom parlamentu; budući da Mariusz Kamiński u vrijeme navodnog počinjenja kaznenog djela nije bio zastupnik u Europskom parlamentu;
D.	budući da navodno kazneno djelo i zahtjev za ukidanje imuniteta koji je uslijedio nisu povezani s izraženim mišljenjem ili glasovanjem Mariusza Kamińskog pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije zastupnici u Europskom parlamentu na nacionalnom području svoje države uživaju imunitet priznat zastupnicima parlamenta te države;
F.	budući da u skladu s člankom 105. stavcima 2. i 5. poljskog Ustava, od dana objave rezultata izbora do dana isteka svojeg mandata, zastupnik ne podliježe kaznenoj odgovornosti bez suglasnosti Sejma Republike Poljske te ne smije biti pritvoren niti uhićen bez suglasnosti Sejma, osim u slučajevima kada je zatečen u počinjenju kaznenog djela i kada je njegov pritvor nužan za osiguranje nesmetanog tijeka postupka;
G.	budući da je svrha parlamentarnog imuniteta zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika već jamstvo neovisnosti Parlamenta kao cjeline i njegovih zastupnika;
I.	budući da u ovom slučaju Parlament nije pronašao dokaze o postojanju fumus persecutionis, odnosno o postojanju činjeničnih elemenata koji bi upućivali na to da se predmetnim pravnim postupkom nastoji nanijeti šteta njegovoj političkoj aktivnosti u svojstvu zastupnika u Europskom parlamentu;
J.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Mariuszu Kamińskom;
2.	nalaže svojoj predsjednici da odmah proslijedi ovu Odluku i izvješće nadležnog odbora nadležnom tijelu Republike Poljske i Mariuszu Kamińskom.

